Kukavičko jezero
Kukavičko jezero nalazi se u neposrednoj blizini sela Kukavice, na jugoistočnom dijelu Kupreškog polja, 10-ak km sjeveroistočno od Kupresa u Bosni i Hercegovini. Smješteno je ispod južnih obronaka planine Stožer. To je glacijalno jezero površine 3.750 m2 i najveće jezero u kupreškoj općini, u kojoj, uz dva manja glacijalna jezera, Turjaču i Rastičevsko, postoji više od 20 vrtača glinenog podnožja u kojima se zadržava voda, čineći jezerca prečnika između 100 i 200 m, od kojih neka imaju vlastite izvore vode. Postoji legenda koja kaže da je Kukavičko jezero nastalo od suza zlatokose vile, koje je prolila kada je njen vitez bez traga nestao! Jezero se nalazi na nadmorskoj visini od 1.200 m, dugo je blizu 250, široko blizu 130, a na najdubljem mjestu duboko je 13 m. Bogato je pastrmkom i rakovima, a ima i jezerske zlatovčice.